
ДОКЛАД
от

МИНИСТЪР НА ТУРИЗМА

Относно: Проект на Постановление на Министерския съвет за изменение и допълнение на нормативни актове на Министерския съвет (Наредбата за Националния туристически регистър и за условията и реда за вписване в Националния регистър на туристическите забележителности, фестивали и събития и Тарифата за таксите, които се събират по Закона за туризма)
УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за изменение и допълнение на нормативни актове на Министерския съвет.
Със Закона за общите изисквания за безопасност при предоставяне на атракционни услуги, представляващи източник на повишена опасност (ЗОИБПАУПИПО) е въведена задължителна регистрация на доставчиците на тези услуги като условие за осъществяване на дейността.
Законът е регламентирал процедурата по вписването, промените и заличаването на вписването, като е възложил на Министерския съвет компетентността да уреди условията и реда за поддържането и ползването на Регистъра на доставчиците на атракционни услуги, представляващи източник на повишена опасност с наредбата по чл. 165, ал. 2 от Закона за туризма (чл. 7, ал. 12 ЗОИБПАУПИПО).
За първоначалното вписване в регистъра, както и за вписване на промени в обстоятелствата съгласно чл. 6, ал. 5 ЗОИБПАУПИПО се събират такси, определени с тарифата по чл. 69, ал. 3 от Закона за туризма.
В изпълнение на законовата делегация с проекта на постановление се изменят и допълват Наредбата за Националния туристически регистър и за условията и реда за вписване в Националния регистър на туристическите забележителности, фестивали и събития, както и Тарифата за таксите, които се събират по Закона за туризма. По този начин Министерският съвет създава възможност дейностите по предоставяне на атракционни услуги, представляващи източник на повишена опасност да се осъществяват съгласно законовите изисквания. 
С предлаганите допълнения в Наредбата за Националния туристически регистър и за условията и реда за вписване в Националния регистър на туристическите забележителности, фестивали и събития се създава Глава пета. Регистър на доставчиците на атракционни услуги, представляващи източник на повишена опасност, която детайлизира процедурите по вписването на доставчик на атракционни услуги, извършването на промени във вписаните обстоятелства и заличаването на вписването.
Регистърът на доставчиците на атракционни услуги, представляващи източник на повишена опасност, е публичен и се поддържа като електронна информационна система със свободен и безплатен достъп.
Вписването в регистъра се извършва от министъра на туризма по отношение на въздушноатракционни услуги и водноатракционни услуги във вътрешните морски води, териториалното море и вътрешните водни пътища и от кмета на общината или кмета на района по отношение услуги, за предоставянето на които се ползват увеселителни съоръжения, представляващи източник на повишена опасност и водноатракционни услуги във водните обекти извън вътрешните морски води, териториалното море и вътрешните водни пътища.
Задължително условие при вписването е доставчикът да представи документ от производителя или сертификат от акредитиран орган за съответствието на съоръженията, оборудването и екипировката, с които ще се предоставя услугата, с приложимите изисквания за безопасност.
Предвижда се в регистъра да се поддържа електронно досие за всеки вписан доставчик на услуга, представляваща източник на повишена опасност, където се съхраняват документите, които ЗОИБПАУПИПО изисква за осъществяването на дейността.
При промяна във вписаните обстоятелства регистрираното лице уведомява министъра на туризма, кмета на общината или кмета на района, като прилага документ, удостоверяващ промяната. Последващите вписвания се извършват така, че да не бъде засегната вече вписана информация.
Сред основанията за заличаването на вписването в регистъра са: представени при регистрацията неистински документи или документи с невярно съдържание, извършени системни нарушения по ЗОИБПАУПИПО и актовете по неговото прилагане, извършване на дейност без валидна застраховка „Злополука“ на лицата, които ползват атракционни услуги.
Достъпът до информацията в регистъра ще се осигурява чрез интернет страницата на Министерството на туризма, като кметовете на общини и кметовете на райони ще указват връзката към регистъра от поддържаните от тях страници в интернет. 
Публичността на информацията ще даде максимална осведоменост на обществото кои от доставчиците на атракционни услуги осъществяват законно тази дейност и предоставят услугите със съоръжения, екипировка и оборудване, съответстващи на изискванията за безопасност.
Информацията относно вписаните обстоятелства ще се публикува и в отворен машинночетим формат, позволяващ директна повторна употреба на данните, по реда на Закона за достъп до обществена информация.
С допълненията в Тарифата за таксите, които се събират по Закона за туризма е определен размерът на двете такси, посочени в ЗОИБПАУПИПО – за първоначално вписване на доставчик на атракционни услуги - 148,71 евро и за вписване на промени в обстоятелствата относно регистриран доставчик на атракционни услуги  - 15,34 евро.
При определянето на таксите е приложена Методиката за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност, приета с Постановление № 1 на Министерския съвет от 2012 г.
С приемането на измененията и допълненията в Наредбата за Националния туристически регистър и в Тарифата за таксите, които се събират по Закона за туризма ще се постигнат следните цели:
· ще се даде възможност за законно предоставяне на атракционни услуги, представляващи източник на повишена опасност, тъй като законът изисква задължителна регистрация;
· ще се осигури информираност и доверие у потребителите на услугите;
· ще се покрият разходите за предоставяните административни услуги при вписване на доставчиците на атракционни услуги и при промяна във вписаните обстоятелства.
Поддържането на регистрационен режим ще създаде правна сигурност както за лицата, предоставящи атракционни услуги, така и за потребителите, като ще окаже положителен ефект за нарастването на инвестициите в този сектор на икономиката.
С проекта на Постановление на Министерския съвет не се предвижда въвеждане на актове на Европейския съюз, поради което не е изготвена и приложена справка за съответствие с правото на Европейския съюз.
Изменението и допълнението на Наредбата за Националния туристически регистър и на Тарифата за таксите, които се събират по Закона за туризма няма да доведе до въздействие върху държавния бюджет, за което е приложена финансова обосновка съгласно Приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация (УПМСНА).
Проектът на Постановление за изменение и допълнение на нормативни актове на Министерския съвет е публикуван на интернет страницата на Министерството на туризма и на Портала за обществени консултации съгласно изискванията на разпоредбите на чл. 26 от Закона за нормативните актове и чл. 85 от УПМСНА. В резултат на проведената обществената консултация направените бележки и предложения са отразени съгласно приложената към доклада справка.
Проектът е съгласуван в съответствие с разпоредбите на чл. 32-34 от УПМСНА, като всички получени становища, както и справка за отразяването им са приложени към настоящия доклад.

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР- ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Постановление за изменение и допълнение на нормативни актове на Министерския съвет. 

ИЛИН ДИМИТРОВ
Министър на туризма
гр. София, ул. „Съборна” 1
www.tourism.government.bg

